Source: http://scripta.kotus.fi/visk/sisallys.php?p=623
Timestamp: 2020-08-06 10:27:54+00:00
Document Index: 10416093

Matched Legal Cases: ['§ 623', '§ 623', '§ 509', '§ 550', '§ 508', '§ 620']

VISK - § 623 Infinitiivilauseke: helppo korjata, valmis puurtamaan
SISÄLLYS > RAKENNE > Adjektiivit > Adjektiivilauseke > Määritteenä infinitiivilauseke tai lause > § 623 Infinitiivilauseke: helppo korjata, valmis puurtamaan
Adjektiivin määritteenä toimiva A-infinitiivilauseke ilmaisee, minkä toiminnan suhteen puheena olevan entiteetin ominaisuutta arvioidaan (» § 509). Adjektiivi on lauseessa predikatiivina tai predikatiiviadverbiaalina, ja A-infinitiivilauseke on aina sen jäljessä.
– – Black & Decker on [hyvin kätevä käsitellä]. (l) | Uskomattomalta kuulostava ajatus ei ole [mahdoton toteuttaa]. (l) | – – silmävarainen arviointi on [yksinkertaisin ja nopein suorittaa], mutta sen luotettavuus riippuu arvion suorittajan taidosta (A) | – – aika on [kypsä siirtyä uuteen kauteen Israelin ja arabien välisissä suhteissa]. (l)
Infinitiivimääritteellisellä adjektiivi-ilmauksella (b) on lähivastine passiivin VA-partisiipissa, joka saa adjektiivin etumääritteekseen (c) (» § 550).
– – mutta halusin peittää viisastelun ja kirjoittaa niin, että – – teksti olisi miellyttävää lukea. (l)
Pääoppositiopuolue keskustalle mielipidemittauksen luvut lienevät epämiellyttävää luettavaa. (l)
MA-infinitiivilauseke toimii varsinkin sellaisten adjektiivien määritteenä (tai täydennyksenä), jotka kuvaavat taipumusta tai halukkuutta johonkin toimintaan (» § 508; ks. myös » § 620).
– – hän on hyvä kertomaan juttuja. (L) | Tottakai olen valmis tekemään kaikenlaisia töitä, – –. (L) | – – asema on testinkin mukaan ihan riittävän nopea lukemaan CD-levyjä. (E) | Olen innokas oppimaan uutta sekä kehittämään itseäni, – –. (E)